Метадычныя рэкамендацыі па вучэбным прадмеце   
“Літаратурнае чытанне” для ІІІ класа ўстаноў агульнай сярэдняй адукацыі   
з беларускай і рускай мовамі навучання і выхавання

Урок 5. Пазакласнае чытанне на тэму “Навука не мучыць, а жыць вучыць”. Наведванне школьнай (сельскай/гарадской/раённай) бібліятэкі

**ЗАДАЧЫ:** высветліць узровень ведання вучнямі зместу самастойна прачытаных дома твораў на зададзеную тэму; пазнаёміць школьнікаў з правіламі карыстання бібліятэкай, пад кіраўніцтвам бібліятэкара фарміраваць у дзяцей першасныя ўменні карыстання электронным каталогам, вучыць самастойна выбіраць кнігі для чытання па прапанаванай настаўнікам тэме з кніжнай выставы або адкрытых кніжных паліц; прывіваць цікавасць да самастойнага чытання мастацкіх твораў, выхоўваць свядомую патрэбу набываць веды і жаданне якасна вучыцца.

**АБСТАЛЯВАННЕ:** карткі з назвамі твораў, заданнямі для вучняў.

Ход урока

**1. Аб’яўленне** настаўнікам **тэмы**, **задач і структуры ўрока** пазакласнага чытання. Гэты ўрок падзяляецца на дзве часткі: работа дзяцей па самастойна прачытаных дома творах і экскурсія ў бібліятэку. Пры значнай адлегласці навучальнай установы ад бібліятэкі рэкамендуем паход у бібліятэку ажыццявіць за кошт гадзіны, адведзенай на арганізацыйна-выхаваўчую работу з вучнямі.

**2. Гульня “Літаратурная панарама”** ў форме віктарыны. Настаўнік прапануе адказаць на пастаўленыя пытанні і заданні з мэтай выяўлення ведання зместу самастойна прачытаных дома твораў. Для зручнай і эфектыўнай работы рэкамендуем размясціць на дошцы 12 картак з запісанымі загалоўкамі твораў. Пасля абмеркавання пэўнага блоку пытанняў і заданняў настаўнік прыбірае карткі з загалоўкамі.

Эдзі Агняцвет “Грамацеі”

Адам Русак

“Мой сябра”

Мар’ян Дукса “Скарга кнігі”

Васіль Хомчанка “Коска”

Мар’ян Дукса

“Хітры дзённік”

Ядвіга Бяганская “Цяжкая задача”

Янка Купала

“Юрачка”

Уладзімір Юрэвіч “Караблік”

Мікола Гіль

“Першы настаўнік”

Міхась Пазнякоў

“Мая бібліятэка”

Аляксей Якімовіч “Аб чым спрачаліся кнігі?”

Авяр’ян Дзеружынскі “Балбатуха Міла”

1. Сярод твораў асобныя з’яўляюцца апавяданнямі і аўтарскімі казкамі*.* Назавіце іх і вылучыце ў асобны слупок. *(Ядвіга Бяганская “Цяжкая задача”, Мікола Гіль “Першы настаўнік”, Васіль Хомчанка “Коска”, Уладзімір Юрэвіч “Караблік”, Аляксей Якімовіч “Аб чым спрачаліся кнігі?”.)*

2. Асобныя вершы, апавяданні і аўтарскія казкі прысвечаны тэме кнігі, беражлівым адносінам да яе. Назавіце гэтыя творы і вылучыце іх у асобную групу. *(Мар’ян Дукса “Скарга кнігі”, Міхась Пазнякоў “Мая бібліятэка”, Адам Русак “Мой сябра”, Аляксей Якімовіч “Аб чым спрачаліся кнігі?”.)*

3. У якім творы, напісаным на тэму кнігі, аўтар сцвярджае, што ўсе вучэбныя дапаможнікі важныя, патрэбныя і карысныя чалавеку? *(Аляксей Якімовіч “Аб чым спрачаліся кнігі?”.)*

4. У якім вершы паэт паказаў галоўнага героя так: “Ён усё на свеце знае, / Мне ва ўсім ён памагае. / З ім я гутарку вяду, / З ім нідзе не прападу”? Як завуць гэтага сябра? *(У вершы Адама Русака “Мой сябра”. Кніга.)*

5. У якім вершы паэт паказаў галоўнага героя, які вызначаецца начытанасцю, добрым веданнем прозвішчаў сусветных пісьменнікаў? Прачытайце гэтыя радкі. *(У вершы Міхася Пазнякова “Мая бібліятэка”.)*

*Пасля адказу на гэтае пытанне настаўнік прыбірае з дошкі загалоўкі твораў, прысвечаных кнізе.*

6. У некаторых творах, загалоўкі якіх засталіся на “Літаратурнай панараме”, створаны пісьменнікамі вобразы непісьменных, хітрых і гультаяватых вучняў. Узгадайце гэтыя творы і аднясіце карткі-фішкі ў асобную групу. *(Эдзі Агняцвет “Грамацеі”, Ядвіга Бяганская “Цяжкая задача”, Авяр’ян Дзеружынскі “Балбатуха Міла”, Мар’ян Дукса “Хітры дзённік”, Янка Купала “Юрачка”.)*

7. Суаднясіце загалоўкі твораў і адмоўныя рысы характару іх герояў.

*Для зручнасці рэкамендуем заданне раздаць на картках*.

А) Эдзі Агняцвет “Грамацеі”; 1) хітрасць

Б)Ядвіга Бяганская “Цяжкая задача”; 2) гультайства

В) Авяр’ян Дзеружынскі “Балбатуха Міла”;

Г) Мар’ян Дукса “Хітры дзённік”; 3) непісьменнасць

Д) Янка Купала “Юрачка”. 4) балбатлівасць

*(Адказ: А — 3, Б — 1 , В — 4 , Г — 1 , Д — 2.)*

8. Чаму, на вашу думку, пісьменнікі вырашылі расказаць чытачам пра вучняў, якія часам рабілі дрэнныя ўчынкі? *(Каб вучні-чытачы, гледзячы на адмоўныя вобразы, стараліся фарміраваць у сябе лепшыя рысы характару.)*

*З дошкі зноў прыбіраюцца загалоўкі гэтага блоку.*

9. З якога апавядання гэтыя радкі: “Дзякуй табе …, Жэня. Гэты падарунак усяму класу. Ён будзе памяткай пра першы дзень у школе. Мы паставім (яго) у шафу. Сваімі ветразямі ён будзе клікаць усіх вас у вялікі акіян ведаў”? Ці спадабаўся вам галоўны герой Жэня? Чаму? Якімі рысамі характару хлопчык надзелены аўтарам?   
*(З апавядання Уладзіміра Юрэвіча “Караблік”. Жэня падабаецца чытачам за беражлівыя адносіны да жывых кветак, за знаходлівасць, калі вырашыў замест букета падарыць сваёй настаўніцы караблік з чырвоным ветразем. Хлопчык надзелены шчырасцю і добразычлівасцю.)*

*Загаловак апавядання прыбіраецца.*

10. Перад вамі выраз “Плысці не дазваляю стаяць у гавані”. З якога апавядання ён узяты? Якую думку аўтар хацеў данесці да нас? *(Выраз з апавядання Васіля Хомчанкі “Коска”. Дзякуючы твору чытач усведамляе, як важна ў жыцці ведаць правілы пастаноўкі знакаў прыпынку. Бывае, што нават ад звычайнай коскі залежыць лёс чалавека.)*

11. Якія ўражанні склаліся ў вас ад апавядання Міколы Гіля “Першы настаўнік”? Што вы даведаліся пра дзяцінства настаўніка — галоўнага героя твора?

**3. Экскурсія ў школьную (сельскую/гарадскую/раённую) бібліятэку.** З мэтай выканання патрабаванняў вучэбнай праграмы па вучэбным прадмеце “Літаратурнае чытанне” настаўніку патрэбна загадзя абгаварыць з бібліятэкарам змест яго выступу: знаёмства вучняў з ***правіламі карыстання бібліятэкай***, з прыёмамі карыстання ***электронным каталогам***; выпрацоўка ўмення ***самастойна выбіраць кнігі*** для чытання па прапанаванай тэме з дапамогай кніжнай выстаўкі або адкрытага падыходу да кніжных паліц бібліятэкі.

**4. Кантрольна-ацэначны этап.** Настаўнік выкарыстоўвае прыём слоўнага ацэньвання, калі асобным вучням дае невялікую характарыстыку іх дзейнасці з прымяненнем слоў *малайчына*, *выдатна*, *добра*, цікавіцца ў трэцякласнікаў уражаннямі ад наведвання бібліятэкі.

**5. Дамашняе заданне.** Да чарговага ўрока па тэме “У любую пару года слухай родную прыроду. Восеньская старонка” настаўнік прапануе дзецям самастойна прачытаць наступныя вершы, апавяданні і казкі: Ірына Багдановіч “Восень”, Васіль Вітка “Лістапад”, Вера Вярба “Гусі клічуць у вырай”, Ніна Галіноўская “Восень у лесе”, Васіль Жуковіч “Адляцелі жураўлі”, Якуб Колас “Восень”, Пятрусь Макаль “Асенняе”, Іван Навуменка “Падранены журавель”, “Пачыналася восень”, Язэп Пушча “Залатая пара”, Станіслаў Шушкевіч “Лістапад”. Пры жаданні адзін з вершаў можна вывучыць на памяць і зрабіць да яго ілюстрацыю.

Урок 6. Кантроль навыку чытання

**ЗАДАЧЫ:** зафіксаваць узровень якасці чытання вучняў на пачатку навучальнага года; выявіць узровень дынамікі чытання ў параўнанні з II класам.

**АБСТАЛЯВАННЕ:** празаічныя тэксты.

Ход урока

1. Паведамленне настаўнікам задач кантрольнага ўрока.

2. Чытанне вучнямі празаічных тэкстаў і іх ацэньванне настаўнікам. Як і ў II класе, настаўнік прапануе незнаёмыя і даступныя для разумення невялікія апавяданні. Трэцякласнік спачатку ўчытваецца ў незнаёмы тэкст на аснове 2‑3 першых сказаў, затым настаўнік з трэцяга-чацвёртага сказа пачынае ўлічваць правільнасць і тэмп вучнёўскага чытання.

Пры правядзенні кантролю трэцякласнікам не робяцца заўвагі. Нагадваем, што аналітычныя пытанні па асэнсаванні зместу прачытанага задаюцца пры вывучэнні праграмных твораў і пасля другога прачытання, а таксама на ўроку праверкі сфарміраванасці чытацкіх уменняў. На дадзеным дыягнастычным уроку рэкамендуем задаваць пытанні толькі на высвятленне першаснага ўспрымання твора.

3. Падагульняльнае слова настаўніка пра вынікі кантролю навыку чытання. Персанальныя прапановы некаторым вучням з мэтай паляпшэння тэмпу і правільнасці чытання.

У дыдактычнай літаратуры звычайна падаюцца 5 асноўных спосабаў чытання:

1) палітарны;

2) адрывісты складовы;

3) плаўна складовы з цэлым прачытваннем асобных слоў;

4) чытанне цэлымі словамі;

5) чытанне групамі слоў.

У *вучэбнай праграме* па літаратурным чытанні паведамляецца, што вучні III класа павінны ўмець правільна і асэнсавана чытаць *самі сабе цэлымі словамі*, *а* *незразумелыя і шматскладовыя словы — па складах*. Што датычыцца вершаў, то вучні таксама павінны выразна, правільна і асэнсавана чытаць тэкст уголас з захаваннем інтанацыі сказа, паўз, патрэбнага тону і тэмпу, перадаваць рытм пры чытанні.

Тэмпы чытання бываюць наступных відаў:

1) празмерна запаволены;

2) запаволены;

3) беглы.

Зразумела, што тэмп залежыць ад індывідуальных і псіхалагічных асаблівасцей саміх вучняў. Аптымальным для вучняў ІІІ класа з’яўляецца тэмп, прыбліжаны да хуткасці іх маўлення ў паўсядзённым жыцці.

Рэкамендуем на працягу навучання вучняў на I ступені агульнай сярэдняй адукацыі не толькі праводзіць кантроль навыку чытання, але і фіксаваць, аналізаваць разам з законнымі прадстаўнікамі індывідуальныя даныя кожнага выхаванца ў наступнай табліцы:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  | 1 кл. |  | 2 кл. |  | 3 кл. |  |  | 4 кл. |  |  |
| № | Прозвішча  і імя вучня | I паўгоддзе | II паўгоддзе | I паўгоддзе | II паўгоддзе | I паўгоддзе | II паўгоддзе | Сфарміраванасць  чытацкіх  уменняў | I паўгоддзе | II паўгоддзе | Сфарміраванасць  чытацкіх  уменняў |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |

Ніжэй прапануюцца прыкладныя тэксты для кантролю навыку чытання, электронны варыянт якіх узяты з сайта часопіса “Вясёлка”.

*ВАРЫЯНТ 1*

ВАСЬМЁРКА НЕ Ў РАДАСЦЬ

Дзімка і Косцік вярталіся са школы.

— Цёплы верасень, дома не ўсе́дзець, — разважаў Косцік. — А тут яшчэ вялікі верш на памяць трэба вучыць!

— Людміла Паўлаўна нібыта здзекуецца з нас, — згаджаўся Дзімка. — Давай удвух не вывучым. Скажам, што ў дзённіку не запісана, не ведалі.

— Атрымаць двойку ў пачатку чвэрці — непрыемна, — вагаўся Косцік. — Дый бацькі што скажуць?

— Нічога нам не будзе, — не адступаў Дзімка. — Не вывучым жа ўдвух.

— Добра, тады не вучым! — згадзіўся нарэшце Косцік.

Яны разышліся. Праз гадзіну недзе сустрэліся зноў і пачалі ганяць мяч у двары. Нагуляўшыся, развіталіся і пайшлі дадому.

“Верш на памяць! — успомніў Дзімка. — Двойка сапсуе ўсе адзнакі за чвэрць. Трэба вучыць”. Ён дастаў падручнік і пачаў чытаць верш.

А Косцік спакойна павячэраў і лёг спаць.

Назаўтра панурыя дружбакі крочылі ў школу. Размаўляць не хацелася. Кожны думаў пра сваё. У класе ўжо Косцік спытаў у Дзімкі:

— Верш не вучыў?

— Не, — схлусіў Дзімка.

На ўроку Косцік сядзеў як на гарачым прыску. Сэрца сціскалася, калі Людміла Паўлаўна глядзела ў журнал, выбіраючы, каго вы́клікаць да дошкі.

— Верш прачытае Дзіма Жук, — сказала настаўніца.

Дзімка ўстаў і пайшоў да дошкі. Ён “шпарыў” верш і амаль нідзе не памыліўся.

— Добра, — пахваліла Людміла Паўлаўна. — Пастаўлю табе “восем”.

Аднак васьмёрка не цешыла Дзімку: ён адчуваў, што выглядае ў вачах сябра здраднікам.

А Косцік, як толькі Дзімка сеў побач, схапіў свой ранец, не дачакаўшыся званка, выбег з класа з вачыма, поўнымі слёз.

— Што здарылася, Дзіма? — спытала настаўніца. — Чаму Косця пайшоў з урока?

— Косцік мне не прабачыць, — апусціўшы галаву, прашаптаў Дзімка. — Я толькі што згубіў сябра.

— За што не прабачыць? — дапытвалася Людміла Паўлаўна.

І яна, і вучні здзіўлена пазіралі на Дзімку. Ніхто нічога не разумеў. Не разумеў і Дзімка, чаму ён так абышоўся з сябрам.

*Паводле Ганны Скаржынскай*

*ВАРЫЯНТ 2*

ПРА АРЫНКУ І КОЗАЧКУ ЗОРАЧКУ

У свае шэсць гадоў Арынка бачыла самых розных жывёл. Часта з татам і мамай дзяўчынка хадзіла ў цырк, двойчы наведвала заапарк. А многіх свойскіх жывёл і птушак сустракала ў Надзейкавічах — роднай вёсцы бацькоў.

Вось толькі коз Арынка не бачыла ні разу, хоць казку пра козачку, якая “бегла праз масток, схапіла кляновы лісток”, слухаць любіла. Сёлета ж дзяўчынка асабліва чакала паездкі ў вёску, бо дазналася, што суседка, бабуля Надзя, купіла сабе коз. Аказваецца, іх малако вельмі карыснае.

Калі прыехалі ў вёску, Арынка адразу пабегла да суседкі. Бабуля Надзя ўзрадавалася гарадской госці і павяла паказваць сваю гаспадарку. За хатай пасвіліся дзве дарослыя і тры маладзенькія козачкі. Арынка ўпадабала адну з іх, самую маленькую, з плямкай на лбе. I тут жа дала козачцы мянушку — Зорачка.

Да вечара не магла нацешыцца Арынка гульнямі са сваёй новай знаёмай. Спачатку Зорачка пабойвалася дзяўчынку, а потым прывыкла і смела падыходзіла да яе, дазваляла сябе пагладзіць. А ўвечары бабуля Надзя падаіла дарослых козак і пачаставала Арынку свежым малачком.

— Пі болей, — прыгаворвала бабуля, — будзеш дужай і прыгожай, хутчэй вырасцеш!

Кожны дзень Арынка гуляла з козамі, якія пасвіліся каля невялікай рэчкі Дабрыцы. I вось аднойчы яе любімая Зорачка незнарок увалілася ў рэчку. Арынка замітусілася каля берага, не ведаючы, як дапамагчы малечы. Але хутка скеміла: з усіх ног кінулася ў двор да бабулі Надзі. Тая паклікала на дапамогу суседзяў. Гуртам выратавалі Зорачку. Усе хвалілі Арынку.

— Малайчына! — казала бабуля і ласкава гладзіла дзяўчынку па галаве. — Калі б не ты — дрэнна б давялося нашай Зорачцы!

Пасля таго бабуля сама прыносіла штодзень свежага малачка для Арынкі.

*Міхась Сліва*

*ВАРЫЯНТ 3*

ЯК КОТ ГРЫБЫ ЗБІРАЎ

*Быль*

Кузю мне падарыла сяброўка. У коціка быў белы гальштучак і белыя лапкі. Сам жа акуратны і надзіва сімпатычны. Не ведала сяброўка, што ён яшчэ і вельмі кемлівы.

Калі коцік падрос, то спаў толькі ў маім пакоі, на маім ложку. Калі ён уладкоўваўся на маіх нагах, яны адразу ж пераставалі балець.

Потым я заўважыла, што Кузя ўвесь час за мной назірае. Нібы нечаму ву́чыцца ў мяне. Першы раз я гэта заўважыла, калі ён самастойна адчыніў дзверы ў мой пакой. Я пайшла да сябе і механічна зачыніла дзверы. Чую, Кузя за дзвярыма стаў мяўкаць. Потым падскочыў і пярэднімі лапамі павіс на дзвярной ручцы. Дзверы адчыніліся. Кузя ўвайшоў і спакойна лёг на мае ногі…

Летам мы жылі на дачы ля самага лесу. Кузя сядзеў побач і глядзеў, што я раблю. Нават нюхаў тыя грыбы, якія я клала ў міску. Потым пайшоў за мной у лес. Абагнаў і патрусіў наперадзе. Калі бачыў грыб — садзіўся ля яго і клікаў мяне. Мяўкаў. Чакаў, каб падышла і зрэзала грыб. Так было некалькі разоў. Потым, відаць, яму надакучыла чакаць мяне, і Кузя пачаў сам выцягваць грыбы з зямлі і ў зубах несці мне ў кошык. Ні разу не памыліўся, не сарваў паганца. Прыносіў толькі такія, якія збірала я.

Былі ў Кузі і любімыя грыбы — падасінавікі. Калі ён бачыў здалёк чырвоны капялюш, то куляй імчаўся туды, асцярожна браў у зубы ножку грыба, выцягваў з зямлі і нёс мне.

Потым Кузя знайшоў у лесе невялічкую палянку, на якой густа раслі тоўсценькія лісічкі. Насіць па адной не стаў. Прыбег да мяне, схапіў за калашыну і пацягнуў за сабой. Я ледзь паспявала за катом. Між дрэў убачыла шмат лісічак. Нарэзала цэлы кошык.

А аднойчы ў лесе прапаў мой Кузя. Клікала, клікала — цішыня ў адказ. Пачала ўсур’ёз хвалявацца. Іду міма старой вялізнай разлапістай елкі і раптам бачу: высоўваецца з-пад яе знаёмы чорны пушысты хвост, задраны кверху. Я спынілася, чакаю, што гэта кот мой цягне задам. Аказваецца, вялізны-вялізны баравік. Чысценькі, ніводнай чарвіначкі. Такога прыгажуна я за жыццё сваё не бачыла. Хваліла коціка, а ён сядзеў такі задаволены, нібы разумеў, які цуд выцягнуў з‑пад елкі.

*Паводле Галіны Васілеўскай*

Раздзел 2. Увосень і верабей багаты

Урок 7. Восеньскія песні. Народныя загадкі пра восеньскія з’явы прыроды

**ЗАДАЧЫ:** пазнаёміць вучняў са зместам і задачамі раздзела, з восеньскімі народнымі песнямі і іх вобразамі; узбагачаць слоўнікавы запас лексікай твораў вуснай народнай творчасці; вызначаць эмацыянальны настрой народных песень і восеньскіх прыкмет у іх; пазнаёміць з прадметна-вобразнай разнастайнасцю загадак на восеньскую тэматыку; развіваць уменне вылучаць з песень вобразныя карціны прыроды; вучыць вызначаць асаблівасці восеньскіх песень і іх галоўную думку; прывіваць цікавасць да чытання фальклорных твораў.

**АБСТАЛЯВАННЕ:** фотаздымак або малюнак каморы.

Ход урока

Пасля аб’яўлення назвы раздзела настаўнік прапануе разгледзець малюнак-застаўку.

- Якая пара года адлюстравана на малюнку? Дакажыце.

- Як вы разумееце сэнс беларускай народнай прымаўкі “Увосень і верабей багаты”? Пасля таго як вучні выкажуць свае меркаванні, настаўнік павінен патлумачыць, што ў гэтым трапным народным выразе адлюстравана, перш за ўсё, значэнне працы ў сялянскім жыцці. Восень — гэта час, калі вяскоўцы бачаць вынік сваёй руплівай працы. Восенню ўжо ўсё вырасла, паспела. Пасля ўборкі ўраджаю ежы хапае ўсім. І нават верабей мае шмат корму.

Затым увага скіроўваецца на рубрыкі “Мы працягнем знаёмства” і “Мы будзем вучыцца”, змест якіх можна прачытаць ланцужком і з настаўніцкім каментарыем.

Як паведамлялася вышэй, не варта чакаць ад трэцякласнікаў глыбокіх і аргументаваных адказаў на пытанні рубрыкі “Варта задумацца” (с. 23). Ад урока да ўрока ў выхаванцаў будуць складвацца думкі пра восеньскія вобразы і адметнасць гэтай пары года.

Работа з восеньскімі песнямі

Этап падрыхтоўкі да першаснага ўспрыняцця твораў.

Гутарка па пытаннях:

- Як вы думаеце, чаму песні называюцца восеньскімі?

- Калі іх выконвалі?

- Хто звычайна спяваў гэтыя песні? *(Песні спявалі жанчыны, дзеці. Мужчыны былі больш стрыманымі, выконвалі цяжкую фізічную працу, рэдка прымалі ўдзел у спяванні на полі.)*

- Пра што, на вашу думку, апавядалася ў восеньскіх песнях?

У вучэбным дапаможніку прапануюцца тры восеньскія песні: “Восень мая, восень…”, “Ой, у полі лянок брала” і “Салавейка, пташачка маленька”. Вывучаць іх пажадана па наступным алгарытме:

1) слоўнікавая работа з незразумелымі словамі (перад вывучэннем песні “Салавейка, пташачка маленька” дэманструецца фотаздымак або малюнак з адлюстраваннем *каморы* пасля чытання адпаведнага артыкула рубрыкі “Тлумачальны слоўнік”);

2) выразнае чытанне песні настаўнікам;

3) выбарачнае чытанне, вызначэнне эмацыянальнага настрою песень, вылучэнне моўных асаблівасцей твораў, восеньскіх прыкмет;

4) параўнанне народных песень паміж сабой: знаходжанне падабенства і адметнасцей.

Падагульняючы адказы дзяцей, настаўнік кажа, што ўсе прапанаваныя ў вучэбным дапаможніку восеньскія песні выклікаюць сумны настрой, як і ў большасці сама пара года — восень, таму пры іх чытанні захоўваецца павольны тэмп.

Песня “Восень мая, восень…” пабудавана ў форме размовы гаспадыні і казачнай восені. Жанчына незадаволена тым, што восень “рана захаладала”. Мусіць, таму, што не паспелі закончыць уборку ўраджаю: не ўсё звезена з палёў, не выкапана бульба. Раней усё рабілі ўручную. Машын, камбайнаў не было. Таму палявыя работы зацягваліся да позняй восені.

Восень не крыўдуе, хоць яе і называюць *сцюдзёная*. Сваім адказам яна нібы просіць прабачыць за тое, што наслала замаразкі, гаворыць ласкава (ужывае словы ***раненька*, *позненька*, *лісточак*, *зямельку***), тлумачыць, што цяпер яе пара, а яна бывае рознай.

У творах “Ой, у полі лянок брала” і “Салавейка, пташачка маленька” свае пачуцці выказвае толькі спявак. У першай і трэцяй вывучаных песнях чалавек спачувае птушачцы, якая вымушана пакінуць радзіму і ляцець за сіняе мора — гэта значыць, у чужыя краі. Гэта пацвярджаюць і ўжытыя ў змесце ласкавыя словы: ***салавейка*, *пташачка маленька*, *зімка*, *гняздзечка*, *хлебушак*, *песенькі*.**

У творы “Ой, у полі лянок брала” паказаны завяршальныя работы земляроба ў полі па ўборцы льну, таму гэтую песню можна яшчэ назваць ільняной.

Хapaктэpнай acaблiвacцю вoceньcкix пeceнь з’яўляецца paзгopнyты мaлюнaк паказу вoбpaзаў пpыpoды і жыцця чaлaвeкa.

Падрыхтоўка вучняў да вуснага маўлення праводзіцца з апорай на змест восеньскіх песень, а таксама пытанняў, змешчаных на с. 26 рубрыкі “Работа ў парах (групах)” вучэбнага дапаможніка.

Работа з народнымі загадкамі

Падрыхтоўка да першаснага ўспрыняцця загадак.

Вучням паведамляецца, што ў жніўні беларусы зжыналі і звозілі ў хлявы збожжа, пасля гэтага браліся за ўборку агародніны, садавіны, бульбы. Чалавек практычна ўвесь час працаваў на прыродзе, назіраў за яе з’явамі. Узнікалі асацыяцыі, якія ён укладаў у загадкі. Праз загадкі даносілі малым пэўныя веды пра навакольны свет, развівалі лагічнае мысленне, выхоўвалі і прывучалі да паэтычнага слова.

Вучні чытаюць загадкі на с. 27 і адгадваюць іх.

Абмяркоўваецца праблемнае пытанне “Чаму карысна ведаць многа загадак і ўмець іх адгадваць?”. *(Адгадванне загадак фарміруе назіральнасць, кемлівасць, развівае ўменне разважаць і думаць.)*

Дамашняе заданне

Скласці вуснае паведамленне пра восеньскія песні з апорай на пытанні вучэбнага дапаможніка.

Вынік урока

- Для чаго патрэбна вывучаць народныя песні і загадкі?

Урок 8. Сяргей Грахоўскі. “Восень”; Пятрусь Броўка. “Надыход восені”

**ЗАДАЧЫ:** фарміраваць вобразныя ўяўленні пра змены ў асенняй прыродзе; развіваць уменне слоўна маляваць карціны восеньскай прыроды з дапамогай вобразных слоў; вызначаць эмацыянальны настрой і прыкметы ранняй восені; праводзіць супастаўленне вершаваных твораў розных аўтараў; прывіваць цікавасць да пейзажнай лірыкі.

Ход урока

Праверка дамашняга задання

Заслухоўваюцца вусныя паведамленні пра восеньскія песні.

Работа з творам Сяргея Грахоўскага “Восень”

Этап падрыхтоўкі вучняў да першаснага ўспрыняцця твора:

1) ва ўступным слове настаўнік паведамляе, што асенняя пара года сваёй незвычайнай прыгажосцю часта натхняла мастакоў на стварэнне карцін жывапісу;

2) вучні разглядаюць пейзаж расійскага мастака Ільі Астравухава “Залатая восень”, адказваюць на пытанні (с. 28). Затым настаўнік дадае, што свае зачараванні восенню выказвалі і паэты. Пра гэту пару года складзена шмат вершаў.

Выразнае чытанне верша настаўнікам.

Адказ на пытанне мэтавай устаноўкі і вызначэнне адносін паэта да восені. Аналітычная гутарка па пытаннях 1–5 (с. 29, 30).

Калектыўная работа па выпрацоўцы навыкаў выразнага чытання верша. Пры распрацоўцы партытуры настаўнік акцэнтуе ўвагу на тым, што ў вершы Сяргея Грахоўскага “Восень” лагічныя націскі будуць падаць адначасова на пералічэнне прадметаў і іх дзеянняў. У вершы паэт паказвае шмат аб’ектаў, якія дапамагаюць уявіць наступленне восені. Тэмп чытання спакойны, павольны, з пералічальнай інтанацыяй.

Работа з творам Петруся Броўкі “Надыход восені”

Падрыхтоўка да першаснага ўспрыняцця тэксту:

1) мэтавая ўстаноўка перад слуханнем твора: адказаць на пытанне “Чым адрозніваецца апісанне восені ў вершах Сяргея Грахоўскага і Петруся Броўкі?”.

Выразнае чытанне верша настаўнікам. Адказ на пытанне 1 (с. 31).

Вучні самастойна перачытваюць яшчэ раз верш з мэтай вызначэння яго настрою.

Гутарка па змесце твора:

- Якімі словамі аўтар гаворыць пра тое, што лета закончылася?

- Чаму цяжка заўважыць наступленне восені? Знайдзіце і зачытайце адказ.

- Якія прыкметы восені ўзгадвае аўтар?

- Знайдзіце словы, якія “ажыўляюць” восень, робяць яе падобнай да жывой істоты.

- Якія словы, выразы паэт выбраў, каб стварыць яркі, паэтычны малюнак восені? Назавіце іх.

Арганізуецца калектыўная работа па выпрацоўцы выразнага, правільнага і асэнсаванага чытання тэксту. Адзначаецца павольны і спакойны тэмп чытання верша “Надыход восені” (гл. урок 3).

Разгляд і калектыўнае абмеркаванне карціны беларускага мастака Сяргея Кавальчука “Хутка восень” з выкарыстаннем пытанняў 1–4.

Дамашняе заданне

Падрыхтаваць выразнае чытанне вершаў Сяргея Грахоўскага і Петруся Броўкі.

Вынік урока

- Якое апісанне восені ў вершах вам спадабалася больш? Чаму?

Урок 9. Рыгор Ігнаценка. “Лістападнік”

**ЗАДАЧЫ:** фарміраваць уменне знаходзіць апісанне персанажа, даваць характарыстыку апавядальніку на аснове яго думак і ўчынкаў; пашыраць слоўнікавы запас вучняў лексікай апавядання; вучыць вызначаць аўтарскія і выказваць уласныя адносіны да герояў твора, іх учынкаў; развіваць уменне пераказваць змест апавядання з апорай на прапанаваны план; выхоўваць беражлівыя адносіны да прыроды.

Ход урока

Праверка дамашняга задання

Выразнае чытанне вершаў Сяргея Грахоўскага “Восень” і Петруся Броўкі “Надыход восені”.

Маўленчая размінка

Настаўнік чытае лічылку Васіля Жуковіча (с. 33), звяртаючы ўвагу на правільнае вымаўленне пэўных гукаў, а вучні хорам паўтараюць вершаваныя радкі. Знаёмства класа са зместам твора малога жанру настаўнік пачне з уласнай дэкламацыі на памяць і паказам рукою (нібы лічыць) на некаторых вучняў класа. Праз невялікую паўзу запытаецца, ці прымянялі вучні ў сваім жыцці падобныя вершы, дзе і калі. Слухаюцца прыклады дзяцей.

Пытанні і заданні

- Чаму верш Васіля Жуковіча называецца лічылкай?

- Якія словы дазваляюць нам аднесці дадзены верш да лічылкі? Знайдзіце і прачытайце іх.

Настаўнік паведамляе, што сваю назву ***лічылкі*** атрымалі па той прычыне, што вядучае месца ў іх займае лічэнне. З дапамогай невялікіх вершаваных твораў вызначаецца чарговасць у гульні, выбіраюцца дзеючыя асобы або вядучыя. Важную ролю ў лічылках адыгрывае рытм, які вызначае правільнасць пераліку. Вымаўленне лічылкі суправаджаецца паўзай пасля кожнага слова і ўказаннем на кожнага ўдзельніка гульні. Рух рукою і словы паўтараюцца раўнамерна, строга рытмічна.

Настаўнік прапануе вучням па чарзе ў парах выразна, правільна вымаўляючы адпаведныя гукі, прачытаць яе змест.

Работа з творам Рыгора Ігнаценкі “Лістападнік”

Падрыхтоўка да першаснага ўспрыняцця твора:

1) гутарка па пытаннях “Хто з вас збіраў грыбы?”, “Як вы іх знаходзілі?”, “Што цікавага бачылі ў лесе?”;

2) тлумачэнне слоў з рубрыкі “Тлумачальны слоўнік” (с. 33). Складанне сказаў са словамі ***нахабнік* і *квапіцца***. *(Настаўнік выбірае любы прыём работы са словам, які апісаны ў папярэдніх уроках.)*

Чытанне апавядання настаўнікам.

Настаўнік спыняе чытанне твора, каб даць магчымасць вучням выказаць свае меркаванні пра далейшае развіццё падзей (рубрыка “Пафантазіруйце”, с. 34). Працяг чытання апавядання. Праверка першаснага ўспрыняцця апавядання:

- Калі вам стала шкада зайчаняці? Чаму?

- Які ўрывак выклікаў пяшчоту? Прачытайце адпаведныя словы і выразы.

Вучні самастойна чытаюць апавяданне Рыгора Ігнаценкі “Лістападнік”. Вызначаюць, дзе і калі адбываюцца падзеі, апісаныя ў творы, пацвярджаючы адказ адпаведнымі радкамі. Распавядаюць, што новага даведаліся з жыцця зайцоў. *(Пазнавальным для трэцякласнікаў з твора можа стаць факт, што позніх зайчанят называюць лістападнікамі.)*

Настаўнік паведамляе, што зайцы не жывуць сем’ямі. Нарадзіўшы і накарміўшы дзіцянят сваім малачком, зайчыха маці пакідае іх. Чаму? Каб уберагчы маленькіх ад драпежнікаў. Справа ў тым, што сляды нованароджаных зайчанят, у адрозненне ад вялікіх зайцоў, не маюць паху. І калі ліса або воўк будуць прабягаць міма зайчанят, могуць не заўважыць іх, бо не пачуюць паху. Як жа выжываюць зайчаняты? Хто іх корміць у першыя дні з’яўлення на свет? Люба́я зайчыха, у якой ёсць малако, накорміць, калі напаткае іх на сваім шляху. Праз некалькі дзён пасля нараджэння звяркі ўжо могуць самі знаходзіць сабе корм.

Адказы на пытанні 1–7 (с. 35, 36). Характарыстыку паляўнічаму вучні даюць на аснове яго думак і ўчынкаў, вызначаюць галоўную думку твора.

Падрыхтоўка да падрабязнага пераказу.

У вучэбным дапаможніку прысутнічае распрацаваны план да апавядання “Лістападнік” (на с. 36). Але вучням без папярэдняй падрыхтоўкі на пачатку навучальнага года яшчэ будзе складана карыстацца ім. Рэкамендуем настаўніку нагадаць дзецям некаторыя патрабаванні з памяткі.

***Як навучыцца падрабязна пераказваць змест твора***

1. Павольна і ўважліва прачытайце твор.

2. Вызначце ў ім асноўныя сэнсавыя часткі.

3. Дайце часткам загалоўкі (складзіце план).

4. Загарніце кнігу. Перакажыце тэкст па плане.

Калі першы пункт памяткі на ўроку ўжо быў выкананы, а трэці — пададзены ў вучэбным дапаможніку, то межы асноўных сэнсавых частак вучні яшчэ не вызначалі. Таму на гэтым этапе заняткаў настаўнік прапануе трэцякласнікам прачытаць першы пункт плана і суаднесці яго з тэкстам. Такім чынам варта папрацаваць і па іншых пунктах плана. Пасля таго як будуць вызначаны межы частак і суаднесены з пунктамі плана, настаўнік прапануе вучням пераказаць змест прачытанай часткі апавядання. Адзін з вучняў перакажа змест часткі, якая адпавядае першаму пункту плана, другі — другому і г. д. Пасля гэтага пераказваецца ўся частка цалкам.

Тэматычная крыжаванка на аснове загадак Міхася Пазнякова.

|  |  |
| --- | --- |
|  | **ь**  **н**  **е**  **с**  **о**  **в** |

1. Не спіць удзень,

Працуе ўночы.

То свішча моцна,

То шапоча.

Адчыніць фортку,

Хмары згоніць,

Улетку

Водарам спалоніць. *(Вецер.)*

2. Ходзіць па даху,

Па вуліцы, полі.

Ног у яго —

Не палічыш ніколі. *(Дождж.)*

3. Выспеў на градзе

Белы чарадзей.

Галава — на славу,

Да зубка зубок —

Добрая прыправа,

А завуць яго… *(часнок).*

4. Па ствалах бярозак лазяць —

Не грыбы, а верхалазы.

І на пнях яны растуць.

Адкажы, як іх завуць. *(Апенькі.)*

5. То страляла, як з гармат,

То скакала весела,

Каляровую дугу

Між аблок павесіла. *(Навальніца.)*

6. Вясна яе хавае,

Лета ажыўляе,

Восень дастае,

А зіма прадае. *(Бульба.)*

Закончыць урок можна вучнёўскімі аповедамі пра свае падарожжы ў асенні лес (рубрыка “Давайце абмяркуем”, с. 36).

Дамашняе заданне

Падрыхтаваць пераказ апавядання Рыгора Ігнаценкі “Лістападнік”.

Вынік урока

- Чаму вучыць вас гэта гісторыя?

Урок 10. Янка Купала. “Лістапад”; Пімен Панчанка. “У грыбы

**ЗАДАЧЫ:**сцісла пазнаёміць з асобнымі фактамі біяграфіі і творамі Янкі Купалы; фарміраваць чытацкія ўменні (знаходзіць у творах адказ на пастаўленае пытанне, бачыць створаныя аўтарамі вобразныя карціны, вызначаць вобразныя словы); выхоўваць цікавасць да чытання літаратурных твораў восеньскай тэматыкі.

**АБСТАЛЯВАННЕ:** партрэт Янкі Купалы; аўдыязапіс п’есы Пятра Чайкоўскага “Кастрычнік (Восеньская песня)” з цыкла “Поры года”.

Ход урока

Праверка дамашняга задання

Пераказ апавядання Рыгора Ігнаценкі “Лістападнік”.

Работа з вершам Янкі Купалы “Лістапад”

Этап падрыхтоўкі да першаснага ўспрыняцця твора:

1) Слуханне музычнай п’есы Пятра Чайкоўскага “Кастрычнік (Восеньская песня)”.

2) Гутарка па пытаннях:

- Які настрой выклікаў у вас твор Пятра Ільіча Чайкоўскага?

- Якія думкі ўзніклі ў вас падчас слухання?

3) Слова настаўніка пра класіка беларускай літаратуры Янку Купалу. *(Дэманструецца партрэт.)* Настаўнік сцісла расказвае пра дзяцінства пісьменніка, яго любоў да прыроды, паведамляе пра захапленне прыгажосцю роднай зямлі ў розныя поры года, што і натхняла да напісання паэтычных твораў.

4) Самастойнае знаёмства вучняў з артыкулам пра Янку Купалу (с. 37).

5) Пераказ зместу прачытанага.

Настаўнік чытае на памяць верш Янкі Купалы “Лістапад” і цікавіцца, які настрой выклікаў ён у дзяцей (пытанне 1, с. 38).

Самастойнае чытанне твора вучнямі: пошук адказу на пытанне 2.

Выбарачнае чытанне верша, адказ на пытанні 3–6: вылучэнне слоў і выразаў, назіранне за рытмам, вызначэнне карцін восеньскай прыроды, фармулёўка асноўнай думкі.

***Работа з вершам Пімена Панчанкі “У грыбы”***

Падрыхтоўка да першаснага ўспрыняцця твора:

1) слоўнікавая работа (с. 39). Настаўнік прапануе вучням скласці сказы са словам ***крамяны***.

Чытанне верша настаўнікам.

Адказ на пытанне “Якія пачуцці выклікаў у вас гэты верш?”.

Вучні самастойна чытаюць твор і адказваюць на пытанні, змешчаныя на аркушы А4.

*Дарагі вучань!*

*Сёння ты самастойна папрацуеш над зместам верша* ***Пімена Панчанкі “У грыбы”*** *(с. 39). Каб паспяхова адказаць на ўсе тэставыя заданні, прапануем перачытаць гэты твор некалькі разоў.*

**1. Які настрой выклікае ў цябе гэты верш?**

А) Сумны;

Б) трывожны;

В) радасны;

Г) расчараваны.

**2. У якую пару года адбываюцца падзеі, апісаныя паэтам у творы? Адказ напішы адным словам на спецыяльна адведзеным месцы.**

**3. У змесце верша сустракаецца слова *бор*. Што яно абазначае? Суаднясі слова з яго значэннем.**

Вялікі сасновы лес

Бор Від грыба

Від дрэва

Назва куста

**4. Падкрэслі ва ўрыўку з верша “У грыбы” вобразныя словы-апісанні (прыметнікі), якія па-мастацку апісваюць восеньскі лес.**

А бор такі духмяны,

Загадкавы такі!

Крамяныя, румяныя

Стаяць баравікі.

**5. Адзнач галоўную думку твора.**

А) Пімен Панчанка прапануе дзецям паспяшацца назбіраць грыбоў, бо іх могуць забраць іншыя людзі.

Б) Каб чытачы добра ведалі розныя віды грыбоў: баравікі, бабкі, сыраежкі.

В) Паэт хацеў паказаць выгляд асенняга лесу ў адрозненне ад летняга.

Г) Аўтар паказвае прыгажосць асенняга лесу і заклікае чытачоў палюбавацца і адпачыць у ім.

На чарговым уроку рэкамендуем пракаменціраваць вынікі пісьмовай работы па фарміраванні чытацкай адукаванасці і зрабіць работу над памылкамі.

Дамашняе заданне

Верш Янкі Купалы “Лістапад” вывучыць на памяць.

Вынік урока

- Дакажыце, што Янка Купала і Пімен Панчанка любілі восень.

Урок 11. Якуб Колас. “Ясныя дні восені”; абагульняльныя заняткі па раздзеле “Увосень і верабей багаты”

**ЗАДАЧЫ:** сцісла давесці інфармацыю пра асобныя факты з біяграфіі пісьменніка Якуба Коласа; фарміраваць уменне бачыць створаныя пісьменнікам вобразныя карціны; вучыць назіраць за эмацыянальным станам аўтара, вызначаць у радках вобразныя словы; падагульніць веды па раздзеле; выхоўваць цікавасць да пейзажных твораў.

**АБСТАЛЯВАННЕ:** партрэт Якуба Коласа і выстава яго кніг.

Ход урока

Праверка дамашняга задання

Выразнае чытанне на памяць верша Янкі Купалы “Лістапад”.

Работа з апавяданнем Якуба Коласа “Ясныя дні восені”

Падрыхтоўка да першаснага ўспрыняцця тэксту:

1) разгляд партрэта пісьменніка. Гутарка па пытаннях “З якімі творамі Якуба Коласа мы ўжо знаёміліся ў другім класе?”, “Пра што ў іх ішла гаворка?”. *(настаўніку варта прачытаць 2-3 урыўкі з вершаў Якуба Коласа “Адлёт жураўлёў”, “Прылёт птушак”, “Песня аб вясне” і інш., каб вучні ўспомнілі назвы і герояў вывучаных твораў)*;

2) самастойнае чытанне вучнямі артыкула “Якуб Колас” з мэтай пошуку новай інфармацыі пра пісьменніка (с. 41);

3) гутарка па пытаннях “Дзе нарадзіўся Якуб Колас?”, “У якой сям’і?”, “Што паўплывала і стала прычынай яго любові да прыроды?”.

Вучні знаёмяцца з творам “Ясныя дні восені” самастойна, абгрунтоўваюць мэтазгоднасць яго загалоўка.

Адказы на пытанні 1–5 (с. 42).

Работа па выпрацоўцы навыкаў выразнага чытання: складанне партытуры выразнага чытання апавядання.

1. Спачатку акцэнтуецца ўвага на галоўную думку апавядання “Ясныя дні восені”. *(Захапленне Якуба Коласа апошнімі цёплымі асеннімі днямі — бабіным летам.)*

2. Затым твор падзяляецца на *сэнсавыя часткі*. Іх чатыры. Часткі супадаюць з абзацамі. Першую ўмоўна можна назваць “Вярнулася лета”, другую — “Сляды восені”, трэцюю — “Крыкі ў небе”, чацвёртую — “Прайшло цёплае лета”.

3. Вызначаецца, пра што ідзе гаворка ў кожнай частцы, ад чаго і будуць залежаць інтанацыйныя сродкі: тон, тэмп чытання, лагічныя паўзы і лагічныя націскі.

Падчас чытання часткі “Вярнулася лета” патрэбна выказаць здзіўленне і радасць ад таго, што вярнуліся па-летняму цёплыя дні. У другой — “Сляды восені” — пералічыць і акцэнтаваць увагу на адзнаках асенніх вобразаў. У частцы “Крыкі ў небе” варта звярнуць увагу на цішыню і трывогу птушак. У апошняй частцы “Прайшло цёплае лета” трэба выказаць шкадаванне аб апошніх ясных дзяньках восені.

4. Пасля вызначаецца *тон* кожнай часткі. У гэтым апавяданні ён усюды спакойны, звычайны.

5. Павольны *тэмп* чытання характэрны для ўсіх чатырох частак твора.

6. Пазней звяртаецца ўвага на *лагічныя паўзы*. Як і пры чытанні верша, яны адпавядаюць знакам прыпынку, што знаходзяцца ў кожным сказе.

7. Апошнімі вызначаюцца *лагічныя націскі*. Як і ў вершы, яны звычайна ставяцца на словы, што з’яўляюцца пералічэннем прадметаў, дзеянняў, якасцей, словамі-параўнаннямі.

Чытанне апавядання вучнямі згодна са складзенай партытурай.

Высвятленне ўзроўню набытых ведаў і ўменняў па вывучаным раздзеле з выкарыстаннем пытанняў і заданняў, якія змешчаны ў рубрыцы “Праверце сябе” (с. 43, 44).

Дамашняе заданне

Падрыхтавацца да ўрока пазакласнага чытання на тэму “У любую пару года слухай родную прыроду. Восеньская старонка”.

Рэфлексійны этап

Увага вучняў звяртаецца на старонку-навігатар (с. 23). Прапануецца адказаць на наступныя пытанні:

- Якія веды і ўменні набылі пры вывучэнні твораў раздзела “Увосень і верабей багаты”? Што не атрымалася? Як вы лічыце чаму?

- Што новага вы даведаліся пра Якуба Коласа?

Урок 12. Пазакласнае чытанне на тэму “У любую пару года слухай родную прыроду. Восеньская старонка”

**ЗАДАЧЫ:** развіваць у вучняў уменне знаходзіць у самастойна прачытаных тэкстах матэрыялы для характарыстыкі герояў, высвятляць аўтарскія адносіны да іх; вучыць вызначаць у паэтычных творах вобразныя словы і выразы, выхоўваць у трэцякласнікаў пачуццё калектывізму, сяброўства.

**АБСТАЛЯВАННЕ:** фотаздымкі або рэпрадукцыі карцін беларускіх мастакоў на восеньскую тэму, тэматычная выстава кніг.

Ход урока

**1. Матывацыйны этап.** З мэтай стварэння ў дзяцей псіхалагічнага і эмацыянальнага настрою на работу ўрок па дадзенай тэме можна пачаць са слухання невялікага ўрыўка (да 3 хвілін) музычнай кампазіцыі Пятра Ільіча Чайкоўскага “Верасень” ці “Лістапад” з цыкла “Поры года” і адначасовым праглядам восеньскіх пейзажаў з серыі “Жыватворная сутнасць прыроды” беларускага мастака Аляксандра Быліча. Пасля настаўнік пацікавіцца ўражаннямі, якія ўзніклі ў дзяцей ад прадэманстраваных твораў мастацтва.

**2. Знаёмства з выставай кніг** на восеньскую тэматыку, іх разгляд і вызначэнне кніг, якія вы́клікалі найбольшы інтарэс.

**3. Абмеркаванне вызначаных кніг, абмен уражаннямі.** Гэты структурны этап урока прапануем правесці ў форме “партрэта”. Ён будзе стварацца вучнямі шляхам выканання разнастайных індывідуальных і групавых заданняў творчага і пошукавага характару згодна з тэхналогіяй калектыўнага асэнсавання. Увесь працэс навучання ажыццяўляецца з дапамогай невялікіх заданняў, што выконваюцца ў чатыры этапы:

1) увядзенне ў сітуацыю (чытаецца змест прапанаваных пытанняў і заданняў);

2) работа па абмеркаванні пытанняў у мікрагрупах;

3) абарона сваёй пазіцыі (выступае адзін ці некалькі вучняў);

4) вызначэнне новай праблемы.

Спачатку настаўнік аб’ядноўвае вучняў у мікрагрупы без перастаноўкі мэблі. Дастаткова дзецям з першых і трэціх сталоў трэба павярнуцца назад да сваіх суседзяў. Затым настаўнік кожнаму створанаму мікракалектыву надае назву, якая напісана на аркушы фармату А4 і з выразанымі абрысамі каляровага кляновага ці дубовага лістка. На адваротным баку змешчана заданне. Затым праз 4–6 хвілін калектыўнага абмеркавання адзін ці некалькі вучняў з групы чытаюць уголас усім прысутным іх заданне і даюць загадзя падрыхтаваны адказ. Колькасць мікрагруп звычайна залежыць ад колькасці запланаваных настаўнікам пытанняў і заданняў. З адным заданнем могуць працаваць і дзве групы дзяцей. У малакамплектным класе прапанаваныя ніжэй пытанні і заданні могуць рыхтаваць індывідуальна асобныя вучні.

Заданні да дадзенага ўрока падрыхтаваны па змесце самастойна прачытаных дома твораў, што задаваліся на папярэднім уроку пазакласнага чытання.

*Для* ***першай мікрагрупы*** *пад назвай* ***“Залатая”****.* Перачытайце верш Язэпа Пушчы “Залатая пара”. Дайце вусныя адказы на два пытанні:

1. Знайдзіце ў вершы словазлучэнні з колерамі залатой восені. *(Жоўтую хусцінку, з белай павуцінкай, пад зялёнай кронай, плашч чырвоны, дрэвы ў пазалоце.)*

2. Вызначце асноўную думку верша. *(Паэт захапляецца разнастайнымі прыроднымі з’явамі ў час залатой восені.)*

*Для* ***другой мікрагрупы*** *пад назвай* ***“Лістападная”****.* Перачытайце верш Васіля Віткі “Лістапад”. Дайце вусныя адказы на два пытанні:

1. З’ява лістападу, апісаная паэтам, адбываецца у пачатку, пасярэдзіне ці пад самы канец восені? Дакажыце. *(У вершы паказана з’ява дзесьці пасярэдзіне восені. Пра гэта сведчаць наступныя радкі: (Ліст) Kiнyўcя зa жoўтым cтaткaм, / Miльгaнyлi тoлькi нoжкi. / Зaкpyжылi пa acфaльцe зa чapoдкaю чapoдкa.)*

2. Што выказаў паэт у гэтым творы? Аргументуйце сваю думку адпаведнымі словамі і радкамі. *(Васіль Вітка* *выказаў свой сум і шкадаванне аб развітанні з лістападам і восенню. Аўтар ужывае шмат памяншальна-ласкальных слоў да лістоў:* ***птушанятка, лісток, ножкі, чародка****. Звяртаецца да лісточкаў з просьбаю: “Любыя, не адлятайце…”.)*

*Для* ***трэцяй мікрагрупы*** *пад назвай* ***“Птушыная”****.* Перачытайце паэтычныя творы Веры Вярбы “Гусі клічуць у вырай” і Васіля Жуковіча “Адляцелі жураўлі”. Параўнайце іх і дайце вусныя адказы на два пытанні:

1. У якога паэта загаловак больш апраўдвае змест верша? Чаму вы так лічыце? *(У вершы Васіля Жуковіча “Адляцелі жураўлі” ўсе радкі апісваюць жураўлёў. У Веры Вярбы гаворыцца пра гусей толькі ў пачатку твора.)*

2. Хто з аўтараў шкадуе аб развітанні з летам і з нецярпеннем чакае школьных заняткаў? Аргументуйце сваю думку адпаведнымі словамі і радкамі. *(Гэта выказала Вера Вярба ў двух першых радках другой страфы/слупка: “Дзе ты, лета, з уцехамі, / Ягад кошыкі поўныя”. І ў двух апошніх радках: “Клічуць, клічуць наперадзе / Дні цікавыя школьныя”.)*

*Для* ***чацвёртай мікрагрупы*** *пад назвай* ***“Лясная, лугавая і палявая”****.* Перачытайце вершы Ніны Галіноўскай “Восень у лесе” і Якуба Коласа “Восень”. Адкажыце на два пытанні:

1. Якія асеннія прыкметы заўважыла паэтэса ў лесе? Знайдзіце і прачытайце іх.


2. На якія прыкметы восені звярнуў увагу Якуб Колас пры апісанні лугу і поля? Пералічыце іх.

*Для* ***пятай мікрагрупы*** *пад назвай* ***“Працавітая”****.* Перачытайце вершы Ірыны Багдановіч “Восень”і Петруся Макаля “Асенняе”. Абмяркуйце і падрыхтуйце вусныя адказы на два пытанні:

1. Дакажыце адпаведнымі радкамі з верша Ірыны Багдановіч, што восень сапраўды лічыцца працавітай парой года. *(Гэтую думку пацвярджаюць словазлучэнні “абсыпала дрэвы, сабрала пасевы, збожжа накладала, бульбу ссыпала, цыбулю сплятала, лушчыла сланечнік” і сказ “Восень у клопаце вечным”.)*

2. Паэт Пятрусь Макаль у вершы “Асенняе” не згодны з думкай наконт працавітасці восені. Чаму? *(Гэты паэт сцвярджае, што “папрацавала лета” і “Нас будзе грэць рупліва / Багаты летні плён”.)*

Пасля выступленняў кожнай групы вучняў настаўнік прымацоўвае магніцікам на дошцы каляровы ліст-назву пад словам “Восень”. У выніку атрымаецца “партрэт восені”, быццам бохан хлеба на кляновых ці дубовых лістах, у наступным выглядзе:



З мэтай рэалізацыі апошняга этапу тэхналогіі калектыўнага асэнсавання — вызначэнне новай праблемы — настаўнік прапануе вучням выканаць наступныя заданні і адказаць на пытанні:

- Паглядзіце на створаны “партрэт восені” і, выкарыстоўваючы азначэнні на прымацаваных лістках, дайце характарыстыку гэтай пары года.

- Яшчэ раз уважліва ўгледзьцеся ў абрысы “восені”, лістоў і памяркуйце, на што ўсё прадстаўленае падобна. *(На сонца і воблакі; на рамонак; на бохан хлеба, які ў даўнія часы выпякаўся на кляновых ці дубовых лістах.)*

- Які вывад можна зрабіць з прадстаўленага “партрэта восені”? *(Восень для чалавека нібы бохан хлеба, які з’явіўся ў выніку доўгай, стараннай і карпатлівай працы. Можна назваць восень і сонцам, якое дае святло і сагравае ўсё жывое на зямлі. Дары восені — гэта свайго роду* *харчаванне, без якога немагчымае жыццё людзей.)*

**4. Пашырэнне чытацкага кругагляду вучняў.** Настаўнік паведамляе пра асобу Анатоля Бутэвіча, дэманструе яго партрэт і кнігі. Затым прапануе вучням самастойна прачытаць казку “Прыгоды лісціка-карунчыка” і абмеркаваць па пытаннях:

1. Ці спадабалася вам апавяданне-казка Анатоля Бутэвіча? Чаму?

2. Якія эпізоды ў творы ў вас выклікалі спачуванне лісціку-карунчыку і яго шкадаванне? Прачытайце іх.

3. Чаму, на вашу думку, аўтар не даў лісціку-карунчыку загінуць, а пакінуў зімаваць у хаце?

Калі настаўнік не задаваў на гэты ўрок самастойна прачытаць дома творы Івана Навуменкі “Падранены журавель” і “Пачыналася восень”, то можна таксама правесці знаёмства з асобай пісьменніка, самастойна прачытаць у класе і прааналізаваць яго апавяданні.

**5. Кантрольна-ацэначны этап.** Рэкамендуем настаўніку выкарыстаць прыём “Лесвічкі”, з дапамогай якога трэцякласнікі самастойна прадэманструюць свой, на іх думку, узровень засваення вучэбнага матэрыялу на гэтым уроку.

Кожны вучань класа выбірае па сваім меркаванні смайлік з адпаведным выглядам “твару”: *з узмешкай*, *нейтральны* і *сумны*,затым падыходзіць да “лесвічкі” і прымацоўвае смайлік на патрэбную прыступку.

*Матэрыял засвоены*

*Патрабуецца дапамога*

*Не зразумеў, як выконваць заданні*

Настаўнік аналізуе сітуацыю, якая склалася па выніках самаацэнкі вучняў, асобных ацэньвае за працу на ўроку, дае рэкамендацыі да наступных заняткаў.

**6. Дамашняе заданне.** Рэкамендуецца прачытаць кнігі пра адносіны да роднай зямлі, Радзімы, хлеба, прыродных сімвалаў Беларусі і нацыянальнай культуры беларускага народа. Наступны ўрок пройдзе пад назвай “Найпрыгажэйшая на свеце — беларуская зямля”. Настаўнік адрасуе дзяцей да стэнда ці электроннага сайта, на старонках якога змешчаны рэкамендацыйны спіс мастацкіх твораў: Эдзі Агняцвет “Зямля з блакітнымі вачамі”, Алесь Бадак “Маленькі чалавек у вялікім свеце”, Пятро Глебка “О Беларусь, мая калыска...”, Авяр’ян Дзеружынскі “Я спяваю, ты спявай!”, “Прамяніся ярчэй і ярчэй”, Васіль Жуковіч “Няма даражэйшай зямлі”, “Радзімаю нашай край гэты завецца…”, Уладзімір Карызна “Наша Беларусь”, “Роднае слова”, Анатоль Клышка “Францыск Скарына, альбо Як да нас прыйшла кніга (Зала сарака. У слаўным горадзе Полацку)”, легенда “Адкуль пайшлі беларусы”, Уладзімір Мазго “Беларуска”, Міхась Пазнякоў “Родныя назвы”, Алесь Пісьмянкоў “Цымбалы”, Максім Танк “Хлеб”.